Dobre želje Williamu i Kate i s njujorškog Times Squarea
Kraljevski 'fanovi' su slavili, a restorani su otvorili vrata za biznis već prije zore
Mnogi Amerikanci su se probudili prije zore – već u tri sata u noći! - da bi na televiziji pratili svečanost, od dolaska prvih uzvanika u crkvu Westminster Abbey, pa do prvog službenog javnog poljupca novovjenčanog para, na balkonu Buckinghamske palače Britansko kraljevsko vjenčanje dočekano je entuzijastički diljem svijeta. Milijuni ljudi od Londona, preko New Yorka, do Hong konga, pridružili su se slavlju sretnog para. Mnogi Amerikanci su se probudili prije zore – već u tri sata u noći! - da bi na televiziji pratili svečanost, od dolaska prvih uzvanika u crkvu Westminster Abbey, pa do prvog službenog javnog poljupca novovjenčanog para, na balkonu Buckinghamske palače. Nasmijani mladenci, Catherine Middleton i princ William, tada već supružnici s titulom vojvode i vojvotkinje od Cambridgea, mahali su s balkona palače tisućama ljudi, koji su se okupili s najboljim željama za mladi bračni par i najnoviju članicu kraljevske obitelji. Potom su se mladenci odvezli u 42 godine starom Aston Martin kabrioletu, vlasništvu princa Charlesa, za koji su bili privezani baloni i registracijska tablica na kojoj piše 'JU5T WED.' Bilo je to najspektakularnije vjenčanje u Britaniji u više desetljeća, s oko milijun ljudi poredanih na ulicama kojima je prošao kraljevski par, dok su oko dvije milijarde pratile događaj putem televizije, interneta ili drugih medija. Samom činu vjenčanja, u Westminster Abbey, prisustvovalo je oko dvije tisuće gostiju – članova obitelji, prijatelja, kraljevskih obitelji sa svih strana svijeta i slavnih osoba. U New Yorku, dobronamjerni znatiželjnici i 'fanovi' kraljevske svadbe okupili su se na Times Squareu, mnogi odjeveni u odjeću posebno dizajniranu za tu priliku: od prigodnih vjenčanih haljina, preko plastičnih dijadema, pa do maski s licima Williama i Catherine. I američki restorani su shvatili da im se ukazuje dobra prilika: neki su otvorili svoja vrata prije zore da bi ugostili kraljevske 'fanove.' U i privatnim kućama organizirane su vjenčane zabave, baš kao i u Britaniji. Na društvenom sajtu Twitter, globalno čavrljanje o kraljevskom vjenčanju premašilo je dva milijuna 'twitova'. Mnogi od diskutanata u formatu od 140 znakova nudili su dobre želje mladencima, modne komentare na vjenčanicu, kao i šešire uzvanika, ali i bračne savjete. Mediji diljem svijeta nudili su masovno praćenje čitavog događaja satima unaprijed i satima nakon što je on već prošao. Ali, nisu svi bili ushićeni. Francuska novinska agencija AFP navodi riječi predsjednika Tađikistana Emomalija Rakhmona, koji je rekao da je svečanost imala sva obilježja totalitarnog režima. On je osudio opsesivnost medija tim događajem i istaknuo nekoliko globalnih problema koji – kako je rekao – više zaslužuju takvu pažnju. I u britanskoj javnosti mogli su se čuti cinični komentari. Ali, osmijesi i radosni usklici milijun ljudi poredanih uzduž ulica Londona kojima su prošli mladenci uveliko su nadmašili negativiste.